b'\n_START_ARTICLE_\nId\xc3\xa4ntuija\n_START_SECTION_\nKuvaus\n_START_PARAGRAPH_\nId\xc3\xa4ntuija on pienehk\xc3\xb6 tai keskikokoinen puu. Se kasvaa noin 20 metri\xc3\xa4 korkeaksi ja rungon rinnankorkeusl\xc3\xa4pimitaltaan yksimetriseksi. Suurin tunnettu yksil\xc3\xb6 on 35 metri\xc3\xa4 korkea. Latvuksen muoto on nuorilla puilla kartiomainen ja muuttuu i\xc3\xa4n my\xc3\xb6t\xc3\xa4 ep\xc3\xa4s\xc3\xa4\xc3\xa4nn\xc3\xb6lliseksi. Puu on usein monirunkoinen ja voi varsinkin puutarhakasvina kasvaa suurehkona pensaana._NEWLINE_Ohut kaarna on punertavan tai harmahtavan ruskeaa. Se hilseilee pitkin\xc3\xa4 suikaleina. Pienet versot haarautuvat litte\xc3\xa4sti tasossa._NEWLINE_Lehdet ovat suomumaisia ja yleens\xc3\xa4 1\xe2\x80\x933\xc2\xa0mm pitki\xc3\xa4. Ne ovat asettuneet ristikk\xc3\xa4isesti. Litte\xc3\xa4n verson selk\xc3\xa4- ja vatsalehdet ovat vinoneli\xc3\xb6m\xc3\xa4isi\xc3\xa4. Ne ovat osittain verson sivuilla kasvavien kuperien kylkilehtien peitt\xc3\xa4mi\xc3\xa4. Kylkilehtien k\xc3\xa4rki on hieman sis\xc3\xa4\xc3\xa4np\xc3\xa4in k\xc3\xa4\xc3\xa4ntynyt. Lehdill\xc3\xa4 on johteinen lehtikanta._NEWLINE_Id\xc3\xa4ntuija on yksikotinen. Erilliset hede- ja emik\xc3\xa4vyt kasvavat samoissa puissa. Munanmuotoiset hedek\xc3\xa4vyt ovat 2\xe2\x80\x933 millimetri\xc3\xa4 pitki\xc3\xa4 ja koostuvat 8\xe2\x80\x9312 hedelehdest\xc3\xa4. Emik\xc3\xa4vyt kasvavat yksitt\xc3\xa4in versojen k\xc3\xa4rjiss\xc3\xa4. Ne ovat kypsin\xc3\xa4 1,5\xe2\x80\x932,5 senttimetri\xc3\xa4 pitki\xc3\xa4 ja 1\xe2\x80\x931,8 senttimetri\xc3\xa4 leveit\xc3\xa4. Ristikk\xc3\xa4isesti asettuneita k\xc3\xa4pysuomuja on 6\xe2\x80\x938. K\xc3\xa4pysuomuissa on pitk\xc3\xa4 taak\xc3\xa4\xc3\xa4nteinen k\xc3\xa4rki. K\xc3\xa4vyt kypsyv\xc3\xa4t my\xc3\xb6h\xc3\xa4issyksyyn menness\xc3\xa4 samana vuonna alkukev\xc3\xa4\xc3\xa4ll\xc3\xa4 tapahtuneen hedelm\xc3\xb6ityksen j\xc3\xa4lkeen. Munanmuotoiset tai soikeahkot siemenet ovat 5\xe2\x80\x937 millimetri\xc3\xa4 pitki\xc3\xa4 ja siivett\xc3\xb6mi\xc3\xa4. Sirkkalehti\xc3\xa4 on tavallisesti kaksi._NEWLINE_Id\xc3\xa4ntuija on pitk\xc3\xa4ik\xc3\xa4inen puu. Joidenkin yksil\xc3\xb6iden uskotaan olevan yli tuhatvuotiaita.\n_START_SECTION_\nLuokittelu\n_START_PARAGRAPH_\nId\xc3\xa4ntuija ei ole nimest\xc3\xa4\xc3\xa4n huolimatta kovin l\xc3\xa4heist\xc3\xa4 sukua varsinaisille tuijille (Thuja). Carl von Linn\xc3\xa9 luokitteli tosin alun perin puun sukuun tuijien sukuun. Laji on sittemmin luokiteltu omaan yksilajiseen sukuunsa Platycladus. Id\xc3\xa4ntuijan l\xc3\xa4himm\xc3\xa4t el\xc3\xa4v\xc3\xa4t sukulaislajit ovat tuivio (Microbiota decussata) sek\xc3\xa4 atlassypressi (Tetraclinis articulata), jotka ovat my\xc3\xb6s omien sukujensa ainoat el\xc3\xa4v\xc3\xa4t edustajat.\n_START_SECTION_\nLevinneisyys\n_START_PARAGRAPH_\nId\xc3\xa4ntuija kasvaa luonnonvaraisena suuressa osassa Kiinaa, Korean niemimaalla, Ven\xc3\xa4j\xc3\xa4n kaukoid\xc3\xa4ss\xc3\xa4, Iranissa, Tad\xc5\xbeikistanissa ja Uzbekistanissa. Sit\xc3\xa4 kasvaa noin 300 metrin korkeudelta merenpinnasta noin 3\xc2\xa0300 metriin. Lajia on kasvatettu Kiinassa ja Keski-Aasiassa monin paikoin jo vuosisatoja, eik\xc3\xa4 ole selv\xc3\xa4\xc3\xa4, ovatko sis\xc3\xa4maan populaatiot luontaisia vai kokonaan viljelysper\xc3\xa4isi\xc3\xa4. Id\xc3\xa4ntuijaa kasvatetaan nyky\xc3\xa4\xc3\xa4n laajalti koristepuuna. Sit\xc3\xa4 kasvaa Floridassa villiintyneen\xc3\xa4 vieraslajina.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nId\xc3\xa4ntuija on sopeutuvainen laji. Se voi kasvaa hyvin vaihtelevissa ilmastoissa ja monenlaisilla mailla. Se viihtyy kuitenkin parhaiten happamalla, kostealla maalla. Se siet\xc3\xa4\xc3\xa4 kuivuutta, mutta ei kest\xc3\xa4 pysyv\xc3\xa4sti vetist\xc3\xa4 maaper\xc3\xa4\xc3\xa4._NEWLINE_Id\xc3\xa4ntuija kest\xc3\xa4\xc3\xa4 enimmill\xc3\xa4\xc3\xa4n noin \xe2\x88\x9223\xe2\x80\x93\xe2\x88\x9218 celsiusasteen pakkasta. Se vaurioituu helposti pakkasessa avoimella, tuulisella paikalla. Lis\xc3\xa4ksi oksat murtuvat usein j\xc3\xa4\xc3\xa4dess\xc3\xa4\xc3\xa4n painavan lumi- tai j\xc3\xa4\xc3\xa4kerroksen alle.\n_START_SECTION_\nK\xc3\xa4ytt\xc3\xb6\n_START_PARAGRAPH_\nId\xc3\xa4ntuijaa on kasvatettu laajalla alueella Aasiassa koriste- ja hy\xc3\xb6tykasvina hyvin kauan. Se tuotiin Eurooppaan ensimm\xc3\xa4isen kerran 1700-luvun alkupuolella. Lajin lehdet, siemenkuoret ja puuaines sis\xc3\xa4lt\xc3\xa4v\xc3\xa4t runsaasti eteerisi\xc3\xa4 \xc3\xb6ljyj\xc3\xa4 ja kasvin osia on k\xc3\xa4ytetty l\xc3\xa4\xc3\xa4kint\xc3\xa4\xc3\xa4n. Id\xc3\xa4ntuijan puuaines on tihe\xc3\xa4syist\xc3\xa4. Syd\xc3\xa4npuu on tummanruskeaa ja pintapuu vaaleaa. Puuta k\xc3\xa4ytet\xc3\xa4\xc3\xa4n varsinkin huonekalujen valmistukseen ja porttien pieliin._NEWLINE_Id\xc3\xa4ntuijaa k\xc3\xa4ytet\xc3\xa4\xc3\xa4n nyky\xc3\xa4\xc3\xa4n laajalti koristepuuna puutarhoissa. Siit\xc3\xa4 on olemassa kymmeni\xc3\xa4 koristek\xc3\xa4ytt\xc3\xb6\xc3\xb6n jalostettuja lajikkeita. Puuta voidaan lis\xc3\xa4t\xc3\xa4 siemenist\xc3\xa4 ja pistokkaista. Se kest\xc3\xa4\xc3\xa4 leikkaamista ja sit\xc3\xa4 voidaan k\xc3\xa4ytt\xc3\xa4\xc3\xa4 pensasaitana.\n_START_SECTION_\nTuholaiset ja taudit\n_START_PARAGRAPH_\nId\xc3\xa4ntuijan tunnettuja tuholaishy\xc3\xb6nteisi\xc3\xa4 ovat Homoeolachesilla tibetana, Homoeolachesilla pinnulata, Lachesilla platycladae ja Lachesilla microplatyclatae. Lis\xc3\xa4ksi \xc3\xa4k\xc3\xa4m\xc3\xa4punkkeihin kuuluva Neoepitrimerus platycladi voi vahingoittaa puuta. Id\xc3\xa4ntuijalla esiintyy lajin Cylindrocladium scoparium aiheuttamaa sienitautia.'